La Llei 16/1990, de 13 de juliol, sobre el règim especial d'Era Val d'Aran, estableix en el seu article 20.3 que la Generalitat de Catalunya ha de cedir al Consell General d'Aran competències i serveis sobre diverses matèries, entre les quals hi ha l'ensenyament.
Atès que el Ple de la Comissió de Govern de la Generalitat-Consell General d'Aran, en data 4 de maig de 1999, ha adoptat un Acord sobre el traspàs de competències i serveis en matèria d'ensenyament, de conformitat amb el procediment que preveu el Decret 275/1991, d'11 de desembre, pel qual es desplega la composició, l'organització i el funcionament de l'esmentada Comissió;
A proposta dels consellers de Governació i d'Ensenyament, i d'acord amb el Govern,
Aprovar l'Acord de traspàs de competències i serveis de la Generalitat de Catalunya al Consell General d'Aran en matèria d'ensenyament, que es publica a l'annex d'aquest Decret.
sobre el traspàs de competències i serveis de la Generalitat de Catalunya al Consell General d'Aran en matèria d'ensenyament, adoptat pel Ple de la Comissió de Govern de la Generalitat-Consell General d'Aran el 4 de maig de 1999.
—1 Competències, serveis i mitjans que es traspassen
El Govern de la Generalitat transfereix al Consell General d'Aran les competències, els serveis i els mitjans següents:
a) En matèria d'elaboració i producció de llibres de text i materials didàctics en llengua aranesa:
Es traspassa la dotació anual de 4.000.000 de ptes.
b) En matèria dels serveis de transport i menjador dels centres docents públics:
Es traspassa la gestió dels serveis de transport i menjador escolar, amb una dotació anual de 104.384.769 ptes.
Aquesta quantitat es revisarà anualment, en funció del nombre d'alumnes usuaris dels serveis indicats i del que disposi el conveni de col·laboració a què fa referència l'apartat 2 d'aquest acord.
La determinació del preu del servei de menjador que han de satisfer els usuaris haurà de respectar, en tot cas, el preu màxim que per a cada curs escolar estableix la corresponent resolució del Departament d'Ensenyament.
c) En matèria d'auxiliars de conversa en llengua aranesa:
Es traspassa la dotació anual de 3.858.342 ptes.
d) En matèria d'activitats relatives a la implantació de la reforma educativa i el desenvolupament de la llengua aranesa (funcionament, contractació administrativa i activitats):
Es traspassa la dotació anual de 5.000.000 de ptes.
e) En matèria de formació permanent del professorat en llengua i cultura aranesa:
Es traspassa l'organització de cursos de normalització lingüística per aconseguir la capacitació que permeti ensenyar l'aranès i ensenyar en aranès i l'organització d'altres activitats de formació relacionades amb la llengua i la cultura aranesa, amb una dotació anual de 1.200.000 de ptes.
—2 Com a complement d'aquesta transferència, i per tal de possibilitar l'efectiva i necessària coordinació de les competències transferides amb la de la resta del territori de Catalunya, caldrà atenir-se al que determini el conveni de col·laboració entre el Departament d'Ensenyament i el Conselh Generau d'Aran.
Així mateix, pel que fa a l'any 1999, aquest Conveni determinarà les quantitats que, per cada concepte, es traspassen efectivament a Era Val d'Aran, atès que una part del cost dels serveis que es traspassen serà satisfet directament per la Generalitat de Catalunya.
Per als futurs exercicis pressupostaris aquestes quantitats seran actualitzades en les corresponents lleis de pressupostos, d'acord amb els increments de l'índex de preus al consum i el que estableixi el conveni de col·laboració entre el Departament d'Ensenyament i el Consell General d'Aran.